

Αρκαλοχώρι, 26/08/2024

Προς: ΜΜΕ

**ΔΕΛΤΙΟ ΤΥΠΟΥ**

**Αυτοψία Δημάρχου Μινώα Πεδιάδας Βασίλη Κεγκέρογλου στο Φράγμα Παρτίρων- Ενημέρωση από τους μελετητές για τις εργασίες αποκατάστασης**

Αυτοψία στο Φράγμα Παρτίρων, στο πλαίσιο της αποκατάστασης του Φράγματος μετά τις σημαντικές βλάβες που έχουν εντοπιστεί στο εσωτερικό του από το σεισμό του Σεπτεμβρίου του 2021, γεγονός που επιβάλλει μία συνολική παρέμβαση αποκατάστασης.

O Δήμαρχος Μινώα Πεδιάδας Βασίλης Κεγκέρογλου, μαζί με τον ΓΓ του Δήμου Νίκο Μπελενιώτη, τον Προέδρο της Κοινότητας Παρτίρων Μανώλη Καλομοίρη, τον πρώην Πρόεδρο Κωνσταντίνο Χουρδάκη και τον Αναπληρωτή Προϊστάμενο του Τμήματος Άρδευσης Θεόφιλο Γενιτσαρίδη, ενημερώθηκαν αναλυτικά από τον μελετητή Γιώργο Κριτσωτάκη για τις εργασίες αποκατάστασης που πρόκειται να γίνουν, όπως αυτές προβλέπονται από τη μελέτη που αναμένεται να ολοκληρωθεί τον επόμενο μήνα, δίνοντας διέξοδο στα προβλήματα που έχουν εντοπιστεί διασφαλίζοντας παράλληλα τη σωστή και ασφαλή λειτουργία του φράγματος αλλά και τη διεύρυνση της χωρητικότητας και των δυνατοτήτων του.

«Το Φράγμα Παρτίρων, αποτελεί πηγή ζωής για την τοπική κοινωνία αφού στηρίζει την παραγωγή και όλες τις δραστηριότητες του πρωτογενή τομέα της περιοχής. Η αποκατάσταση του φράγματος είναι υψίστης σημασίας για τη Δημοτική Αρχή και το Δήμο μας όμως λόγω της λειψυδρίας που βιώνουμε, είναι απαραίτητο να βελτιώσουμε την απόδοση του φράγματος και η μελέτη αυτή είναι ένα σημαντικό βήμα για την αποκατάσταση και τη διεύρυνση του», ανέφερε χαρακτηριστικά ο Δήμαρχος Μινώα Πεδιάδας Βασίλης Κεγκέρογλου.